สินเชื่อเช่าซื้อรถยนต์โตทะลัก
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

เกียรตินาคินปรับเพิ่มเป็น20% สั่งขึงดอกเบี้ยสู้ตลาดที่ขยับขึ้น
โพสต์ทูเดย์ — “เกียรตินาคิน” คาดปีนี้สินเชื่อเช่าซื้อรถยนต์วิ่งฉิว 20% ครึ่งปีแรกโต 11% ยันไม่ปรับขึ้นดอกเบี้ย เช่าซื้อแข่งกันแรง 
นายธวัชไชย สุทธิกิจพิศาล กรรมการผู้จัดการใหญ่ ธนาคารเกียรตินาคิน เปิดเผยว่า ปีนี้ธนาคารคาดว่าจะขยายสินเชื่อเช่าซื้อรถยนต์ได้ถึง 20% จากครึ่งปีแรกเติบโต 11% จากอุตสาหกรรมรถยนต์และเศรษฐกิจฟื้นตัว โดยสินเชื่อเช่าซื้อรถยนต์ของธนาคารคิดเป็นสัดส่วน 71% ของสินเชื่อรวมทั้งหมด 6.7 หมื่นล้านบาท 
ทั้งนี้ หากขยายสินเชื่อเช่าซื้อได้ 20% จะทำให้สัดส่วนสินเชื่อเช่าซื้อรถยนต์ขยับเป็น 7375% ของฐานสินเชื่อรวม ขณะที่ในปีก่อนธนาคารขยายสินเชื่อเช่าซื้อได้เพียง 5% เนื่องจากภาพรวมเศรษฐกิจไม่ดี ขณะที่ปี 2551 เติบโตถึง 33%
นายธวัชไชย กล่าวว่า อัตราดอกเบี้ยในช่วงขาขึ้นไม่มีผลต่อการตัดสินใจซื้อรถยนต์ แต่ที่ส่งผลกระทบคือ ภาวะเศรษฐกิจ 
อย่างไรก็ดี ปัจจัยพืชผลทางการเกษตรในปีนี้ก็มีส่วนสำคัญในการผลักดันความต้องการซื้อได้มาก รวมถึงรถเล็กรุ่นใหม่ๆ ที่ออกมาทำตลาดก็มีผลหนุนสินเชื่อเช่าซื้อรถยนต์ขยายตัว
นายธวัชไชย กล่าวว่า ธนาคารยังไม่มีแนวคิดปรับขึ้นดอกเบี้ยเช่าซื้อรถยนต์ ต้องรออีกระยะกว่าจะปรับขึ้น เนื่องจากการแข่งขันปัจจุบันมีความรุนแรง ทิศทางจึงขึ้นอยู่กับผู้ประกอบธุรกิจเช่าซื้อรายใหญ่ แม้ขณะนี้จะมีเช่าซื้อบางรายประกาศปรับขึ้นดอกเบี้ยแล้ว แต่การแข่งขันหน้างานต่างๆ ดอกเบี้ยกลับต่ำกว่าที่ประกาศไว้ 
สำหรับดอกเบี้ยเช่าซื้อรถยนต์ของธนาคาร โดยรถยนต์ใหม่คิดดอกเบี้ย 2.45% รถเก่า 4% ระยะเวลาผ่อน 48 งวด
นายธวัชไชย กล่าวว่า ครึ่งปีแรกส่วนต่างอัตราดอกเบี้ยของธนาคารอยู่ที่ 5.5% เทียบจากช่วงเดียวกันปีก่อนอยู่ที่ 5% ขณะที่ครึ่งปีหลังแนวโน้มจะอ่อนตัวเล็กน้อย แต่จะรักษาระดับทั้งปีไม่ต่ำกว่า 5%
ด้านสินเชื่อรวมในรอบครึ่งปีแรกขยายตัว 8.1% จากเป้าหมายที่วางไว้ 8-12% หลักๆ มาจากการขยายสินเชื่อเช่าซื้อรถยนต์ ซึ่งมีความเป็นไปได้สูงที่ปีนี้สินเชื่อจะขายตัวได้ 12% เพราะสินเชื่อเช่าซื้อรถยนต์ยังขยายตัวได้ดี 
ดังนั้น ในครึ่งปีแรกธนาคารมีกำไร 1,584 ล้านบาท เพิ่มขึ้น 60% จากช่วงเดียวกันปีก่อน โดยธนาคารได้อนุมัติจ่ายเงินปันผลระหว่างกาลหุ้นละ 1 บาท มีหนี้ที่ไม่ก่อให้เกิดรายได้ (เอ็นพีแอล) เฉพาะสินเชื่อเช่าซื้อรถยนต์อยู่ที่ 1.2% ลดลงจากสิ้นปีก่อนซึ่งอยู่ที่ 1.6%
ก่อนหน้านี้ บริษัท ลีสซิ่งกสิกรไทย ได้ปรับเป้ายอดการปล่อยสินเชื่อเช่าซื้อรถยนต์ใหม่ทั้งปีนี้เพิ่มเป็น 5.6 หมื่นคัน มีส่วนแบ่งตลาดอยู่ที่ 8% จากเป้าเดิมที่ตั้งไว้ 4.7 หมื่นคัน และมีสินเชื่อคงค้างสุทธิเพิ่มเป็น 5.3-5.4 หมื่นล้านบาท จากเป้าเดิม 5.2 หมื่นล้านบาท พร้อมกันนั้นก็ได้ปรับดอกเบี้ยเช่าซื้อขึ้นมา 0.10% เป็น 2.45% ตั้งแต่เดือน ส.ค.เป็นต้นไป หากคณะกรรมการนโยบายการเงินขึ้นดอกเบี้ยอีก 2 ครั้ง อาจทำให้ดอกเบี้ยเช่าซื้อในปีนี้ปรับขึ้นมาอยู่ที่ 2.6-52.75%